**Likumprojekta “Grozījumi sociālo pakalpojumu un sociiālās palīdzības likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts izstrādāts, lai pilnveidotu sociālo pakalpojumu sniegšanas procesu, paredzot Sociālo pakalpojumu un sociālās palīdzības likumā (turpmāk – SPSPL):1) Noteikt pašvaldību tiesības pārbaudīt sociālo pakalpojumu sniedzēju atbilstību tiesību aktos noteiktajām prasībām;2) Noteikt pienākumu sociālo pakalpojumu sniedzējiem katastrofu vai ārkārtējo situāciju gadījumos pakļauties attiecīgās pašvaldības un valsts kompetento institūciju prasībām;3) Noteikt pienākumu sociālās aprūpes centra klientam katastrofu un epidemioloģiskā apdraudējuma gadījumos ievērot administrācijas un valsts līmenī noteiktās prasības un nosacījumus;4) Noteikt vienotu un visām iesaistītajām pusēm skaidri saprotamu pieeju atbalsta nodrošināšanā personām ar garīga rakstura traucējumiem gadījumos, ja pašvaldība grupu mājas (dzīvokļa) pakalpojumu nodrošina citas pašvaldības administratīvajā teritorijā, un persona tajā deklarē dzīvesvietu;5) Saskaņot regulējumu par pabalstu personai ar invaliditāti, kurai nepieciešama kopšana atbilstoši grozījumiem Valsts sociālo pabalstu likumā, kas paredz, ka minēto pabalstu turpinās izmaksāt personām, kuras ievietotas ilgstošas sociālās aprūpes un sociālās rehabilitācijas institūcijā (turpmāk – Institūcijā) un izdevumus par personas uzturēšanos tajā pilnībā vai daļēji apmaksā valsts vai pašvaldība. Līdz ar to pabalsts personai ar invaliditāti, kurai nepieciešama kopšana, būs daļa no personas ienākumiem, no kuriem tiek ieturēta samaksa par Institūcijas pakalpojumu, un tas ietekmēs arī naudas summu, kas saglabājama personas personiskiem izdevumiem saskaņā ar SPSPL 29. panta otrās daļas 1. un 2. punktā noteikto.Likumprojekta spēkā stāšanās laiks – 2021. gada 1. jūlijs. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Labklājības ministrijas (turpmāk – LM) iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojekts paredz precizēt sociālo pakalpojumu sniegšanas nosacījumus, t.sk.:**1. Sociālo pakalpojumu nodrošināšanu ārkārtējās situācijas apstākļos.**Balstoties uz gūto pieredzi sociālo pakalpojumu nodrošināšanā Covid-19 epidēmijas apstākļos ir secināts, ka sociālo pakalpojumu sniedzējiem (atkarībā no tā, vai tās ir valsts, pašvaldības izveidotas institūcijas vai privāto tiesību jomā darbojošies subjekti) ir dažādi pakalpojuma kvalitātes kontroles mehānismi. Ārkārtējās situācijas laikā konstatēta arī neviennozīmīga attieksme pret ierobežojumiem, tostarp saslimšanas ar Covid-19 gadījumos, kas var apdraudēt klientu aprūpi, veselību un dzīvību (piemēram, nesadarbošanās ar veselības nozares speciālistiem Covid-19 testu veikšanā, neskaidra atbildība, operatīvas rīcības iztrūkums saslimšanas konstatēšanas gadījumā institūcijā). Ņemot vērā minēto, ir nepieciešami risinājumi, lai veidotu vienotu padotības algoritmu administratīvajā teritorijā esošajiem sociālo pakalpojumu sniedzējiem.To īstenošanai ir nepieciešami grozījumi SPSPL, tos saistot ar Civilās aizsardzības un katastrofas pārvaldīšanas likumu, kurā, kā viena no iespējamām katastrofām, uz kuru attiecināms minētais likums, ir epidēmija. Likums nosaka nozaru ministriju, tajā skaitā LM, rīcību, atbildību utt. katastrofu gadījumos, lai atbilstoši savai darbības jomai un kompetencei izstrādātu un sniegtu rekomendācijas valsts un pašvaldību institūcijām, objektu un paaugstinātas bīstamības objektu īpašniekiem un tiesiskajiem valdītājiem (mūsu situācijā sociālo pakalpojumu sniedzējiem) ieteikumus par rīcību katastrofas vai katastrofas draudu gadījumā. Šobrīd, turpinoties Covid-19 epidēmijai, ir aktualizējies jautājums par vienotu rīcību tās seku mazināšanai un klientu dzīvības un veselības apdraudējuma mazināšanai.Ievērojot minēto plānots grozīt SPSPL, nosakot pašvaldību tiesības pārbaudīt sociālo pakalpojumu sniedzēju spējas nodrošināt tiesību aktos noteikto prasību ievērošanu un pienākumu katastrofu un ārkārtējās situācijas gadījumos pašvaldībai nodrošināt nepieciešamo atbalstu sociālo pakalpojumu sniedzējiem, kuri atrodas tās administratīvajā teritorijā.Vienlaicīgi, paredzēts noteikt kā obligātu pienākumu sociālo pakalpojumu sniedzējam katastrofu vai ārkārtējo situāciju gadījumos pakļauties attiecīgās pašvaldības un valsts kompetento institūciju prasībām, norādījumiem, vadlīnijām un citiem pasākumiem apdraudējuma un klientu drošības risku mazināšanai, kā arī pienākumu klientam katastrofu un epidemioloģiskā apdraudējuma gadījumos ievērot prasības un nosacījumus, lai novērstu pašas personas un pārējo klientu drošības apdraudējumu.**2. Dzīvesvietas deklarēšana un tiesības uz sociālajiem pakalpojumiem un sociālo palīdzību personai, kas dzīvo grupu mājā (dzīvoklī).**Saskaņā ar SPSPL 9. panta pirmo daļu pašvaldībai, kuras teritorijā ir deklarētā personas dzīvesvieta, ir pienākums nodrošināt personai iespēju saņemt tās vajadzībām atbilstošus sociālos pakalpojumus un sociālo palīdzību. SPSPL 9. panta ceturtā daļa nosaka, ka pašvaldības, kuras nav izveidojušas nepieciešamos sociālo pakalpojumu sniedzējus, slēdz līgumus ar citiem sociālo pakalpojumu sniedzējiem savā teritorijā vai ar citām pašvaldībām par minēto sociālo pakalpojumu sniegšanu un samaksu.Savukārt Dzīvesvietas deklarēšanas likuma 3. pants nosaka, ka dzīvesvieta ir jebkura personas brīvi izraudzīta ar nekustamo īpašumu saistīta vieta (ar adresi), kurā persona labprātīgi apmetusies ar tieši vai klusējot izteiktu nodomu tur dzīvot, kurā dzīvot tai ir tiesisks pamats un kuru šī persona atzīst par vietu, kur tā sasniedzama tiesiskajās attiecībās ar valsti un pašvaldību un saskaņā ar šī likuma 4. panta pirmo daļu dzīvesvietas maiņas gadījumā attiecīgās personas pienākums ir mēneša laikā, kopš tā pastāvīgi dzīvo jaunajā dzīvesvietā, deklarēt to dzīvesvietas deklarēšanas iestādē.Gramatiski tulkojot SPSPL 9. panta pirmo daļu, turpmāk šai personai, ņemot vērā jauno deklarēto dzīvesvietu, pēc nepieciešamajiem sociālajiem pakalpojumiem un sociālās palīdzības būtu jāvēršas tās pašvaldības sociālajā dienestā, kuras teritorijā atrodas grupu māja (dzīvoklis). Vienlaikus grupu mājas (dzīvokļa) pakalpojums var nebūt vienīgais atbalsts, ko persona saņem no savas iepriekšējās dzīvesvietas pašvaldības, un būtu loģiski to turpināt nodrošināt neatkarīgi no administratīvās teritorijas, kurā ir rasta iespēja personai saņemt grupu mājas (dzīvokļa) pakalpojumu. Atšķirībā no pakalpojuma institūcijā, kur persona atrodas valsts vai pašvaldības apgādībā, saņemot grupu mājas (dzīvokļa) pakalpojumu, personai var būt nepieciešami arī citi sociālie pakalpojumi vai sociālā palīdzība.Nodot atbildību par visu personai nepieciešamo atbalstu citai pašvaldībai tikai tāpēc, ka tās teritorijā ir pieejams grupu mājas (dzīvokļa) pakalpojums ir nesamērīgi. Tāpat šī situācija neveicina pašvaldību ieinteresētību pārdot grupu mājas (dzīvokļa) pakalpojumus citām pašvaldībām, tādējādi mazinot pakalpojumu pieejamību cilvēkiem, kuriem šis pakalpojums ir nepieciešams. Šī regulējuma nepieciešamība ir aktualizējusies, jo, īstenojot deinstitucionalizācijas projektus, grupu māju (dzīvokļu) skaits tuvāko divus gadu laikā strauji pieaugs, tomēr saglabāsies nepieciešamība pakalpojumu pirkšanai ārpus pašvaldību robežām, to paredz arī plānošanas reģionu deinstitucionalizācijas plāni.Esošo tiesību normu piemērošana rada neviennozīmīgu situāciju gadījumos, ja pašvaldība personai nodrošina (pērk) grupu mājas (dzīvokļa) pakalpojumu citas pašvaldības administratīvajā teritorijā. Grupu mājas (dzīvokļa) pakalpojums uz pakalpojumu saņemšanas laiku ir personas dzīvesvieta, un tā kļūst par personas deklarēto dzīvesvietu, ja personai nav tiesiska pamata saglabāt reģistrāciju iepriekšēja dzīvesvietā.Ņemot vērā minēto, ir nepieciešams noteikt visām iesaistītajām pusēm skaidri saprotamu, personas interesēm labvēlīgu un vienotu pieeju turpmākā atbalsta nodrošināšanā personām ar garīga rakstura traucējumiem, kurām pašvaldība grupu mājas (dzīvokļa) pakalpojumu nodrošina citas pašvaldības administratīvajā teritorijā, nosakot, ka to nodrošina tā pašvaldība, kas pieņēmusi lēmumu par grupu mājas (dzīvokļa) pakalpojuma nodrošināšanu neatkarīgi no personas dzīvesvietas deklarēšanas grupu mājā (dzīvoklī).**3. Izmaiņas īpašas kopšanas pabalsta izmaksas nosacījumos personām, kas saņem valsts vai pašvaldības finansētu pakalpojumu Institūcijā.**Saskaņā ar Valsts sociālo pabalstu likuma 20. panta piekto daļu pabalsta invalīdam, kuram nepieciešama kopšana, izmaksu pārtrauc, ja persona ievietota Institūcijā un izdevumus par personas uzturēšanos tajā pilnībā vai daļēji apmaksā valsts vai pašvaldība. Minētais regulējums ir grozīts, paredzot, ka pabalstu turpinās izmaksāt neatkarīgi no personas ievietošanas Institūcijā, vienlaikus tiek mainīta terminoloģija vārdu “invalīds” aizstājot ar vārdiem “persona ar invaliditāti”. Grozījumi Valsts sociālo pabalstu likumā ir pieņemti 2020. gada 24. novembrī, un saskaņā ar pārejas noteikumiem iepriekšminētais grozījums stāsies spēkā 2021. gada 1. jūlijā.Līdz ar to pabalsts personai ar invaliditāti, kurai nepieciešama kopšana, būs daļa no personas ienākumiem, no kuriem tiek ieturēta samaksa par ilgstošas sociālās aprūpes un sociālās rehabilitācijas institūcijas pakalpojumu, un tas ietekmēs arī naudas summu, kas saglabājama personas personiskiem izdevumiem saskaņā ar SPSPL 29. panta otrās daļas 1. un 2. punktā noteikto.Tādējādi tiks saskaņots regulējums par pabalstu personai ar invaliditāti, kurai nepieciešama kopšana, ar grozījumu Valsts sociālo pabalstu likumā, paredzot arī identisku pārejas periodu minēto grozījumu spēkā stāšanās laikam. |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projekts šo jomu neskar. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldības, sociālo pakalpojumu sniedzēji un saņēmējiPersonas ar invaliditāti, t.sk. garīga rakstura traucējumiem |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā ietvertais tiesiskais regulējums precizē pašvaldību, sociālo pakalpojumu sniedzēju un saņēmēju tiesības un pienākumus, kas pēc būtības nav jaunas un praksē jau tiek piemērotas (anotācijas I daļas 2. punkta 1. un 2. jautājums), vai to piemērošana ir plānota (anotācijas I daļas 2. punkta 3. jautājums).Likumprojekts neietekmē uzņēmējdarbības vidi un administratīvo slogu. |
| 3. | Administratīvo izmaksu monetārs novērtējums | Nav attiecināms |
| 4. | Atbilstības izmaksu monetārs novērtējums | Nav attiecināms |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |
|  |  |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Grozījumi SPSPL 29. panta otrās daļas 1. un 2. punktā nepieciešami, lai saskaņotu SPSPL regulējumu ar Grozījumu Valsts sociālo pabalstu likumā, kas ir pieņemts 2020. gada 24. novembrī, un saskaņā ar pārejas noteikumiem stāsies spēkā 2021. gada 1. jūlijā. |
| 2. | Atbildīgā institūcija | LM |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Noteikumu projekts šo jomu neskar. |
| 2. | Citas starptautiskās saistības | Noteikumu projekts šo jomu neskar. |
| 3. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav |
| 2. | Sabiedrības līdzdalība projekta izstrādē | Sabiedrība tiks aicināta līdzdarboties likumprojekta izstrādē, ievietojot to LM tīmekļvietnē - <https://www.lm.gov.lv/lv/lm-dokumentu-projekti-0> un aicinot sabiedrības pārstāvjus sniegt viedokli par likumprojektu tā izstrādes stadijā.Viedokli par likumprojektu var sniegt, nosūtot uz elektronisko pasta adresi - Kristine.Lasmane@lm.gov.lv. |
| 3. | Sabiedrības līdzdalības rezultāti | Informācija tiks precizēta |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | LM, pašvaldības, sociālo pakalpojumu sniedzēji |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav |

Labklājības ministre R. Petraviča

K.Lasmane, 67021506

Kristine.Lasmane@lm.gov.lv